Volgens Rhodé Snyman, uitvoerende hoof van Kuns Onbeperk, wat Klein Karoo Klassique aanbied, is die program van die fees vanjaar so saamgestel dat daar genoeg tyd tussen opvoerings is om heerlik saam te eet en te kuier. Op Donderdagaand, 14 Augustus om 20:00, na die Openingskonsert, is ’n Franse “One Night in Paris”-spyskaart by The Black Swan Restaurant te 109 Baron van Reedestraat beskikbaar. ’n Kaartjie vir die geleentheid bied ’n keuse van ’n voorgereg, ’n hoofgereg en ’n nagereg op die “One Night in Paris”-spyskaart. Tydens die ete is Franse styl wyn op die restaurant se wynlys te koop. Die spyskaart bevat disse soos coq au vin en pere in rooiwyn geposjeer met sjokolade mousse.
Besoekers aan die 2014 Klein Karoo Klassique hoef ook nie te besluit tussen die fees se agt uitvoerings nie. Kaartjies na al die musiekuitvoerings kan in ’n pakket gekoop word teen R545. Die spesiale pakket is ’n besparing van R200 op die volle bedrag vir agt afsonderlike kaartjies vir die uitvoerings. Die pakket is by Computicket onder die naam “Klassique-pakket” beskikbaar.